Valke ontken lasbrief vir Ace | Maroela Media
Valke ontken lasbrief vir Ace
Die Valke het ontken dat 'n lasbrief uitgereik is vir die inhegtenisneming van Ace Magashule.
Independent Online (IOL) het Dinsdagaand in 'n berig beweer dat daar 'n lasbrief vir die inhegtenisneming van die sekretaris-generaal van die ANC uitgereik is.
IOL hou vol dat Magashule self aan die mediahuis bevestig het dat hy bewus is daarvan dat sy naam op 'n lys verskyn van mense wat vandeesmaand in hegtenis geneem gaan word.
Dié spesiale ondersoekeenheid het hom egter van IOL se berig gedistansieer. "Die Valke beskou die berig as 'n kwaadwillige poging om die integriteit van die organisasie te ondermyn," het brig. Hangwani Mulaudzi, Valke-woordvoerder, gesê.
Volgens IOL se berig gaan Magashule in hegtenis geneem word in verband met die omstrede Vrede-suiwelprojek in die Vrystaat.
Magashule het al verskeie kere onder skoot gekom vir sy rol in die Estina-projek as premier van die Vrystaat. Hy het egter ook al verskeie kere ontken dat hy enigiets verkeerd gedoen het en gesê die reg moet sy gang gaan.
Daar is 'n paar jaar terug onthul dat die Guptas glo miljoene rande gekry het van die Vrystaatse regering se suiwelprojek. E-posse wys glo hoe miljoene rande na Gupta-maatskappye oorbetaal en gebruik is om onder meer vir 'n Gupta-troue te betaal.
Pieter-Louis Myburgh se boek Gangster State: Unravelling Magashule's Web of Capture is verlede jaar gepubliseer. In die boek word daar ondersoek ingestel na Magashule se beweerde geskiedenis van korrupsie en sy posisie as hoof van 'n goed georganiseerde staatskapingnetwerk.
Voortspruitend uit die boek het Magashule die bynaam "Mr 10 Percent" gekry. Die bynaam verwys na die 10% van alle regeringskontrakte in die Vrystaat wat Magashule glo opgeëis het. Die Valke het ook in 2018 in Magashule se kantoor ingevaar as deel van 'n ondersoek na sy bedrywighede as premier van die Vrystaat.
Ace Magashule In die nuus Vrede-suiwelprojek
Twee vas wat glo plofstof vir misdade verskaf
Senekal: Cele eis dat 'wettelose betogers' vasgetrek word
Ou Ace het seker gedreig om ou CR en kie se geraamtes bloot te stel as hy gevang word
Dit is vreemd dat selfs die valke hakkel wanneer dit by die groot visse kom en dit bevestig maar net my siening dat selfs hulle nie so onkreukbaar is soos wat hulle voorgee nie.
Dit is beslis tyd dat die groot vise nou ingekatrol word.
Die man is baie uitgeslape maar ek dink sy maag begin maak nou draaie na al die inhegtenisnemings hy slaap nie lekker nie.
Ten spyte van sy onaantasbare arogansie dink ek sy broek bewe. Waar daar 'n rokie is is daar 'n vuurtjie
Die karakter moet toe gesluit word, en alles wat hy het tot in die bank gevat word en die sleutel weg gegooi word.